
IMPAMVU ABAKRISTO BADATANGA KIMWE MU ICUMI BAKENA




  


  
     
Igice cya 1





    
Impamvu esheshatu zituma abadatanga kimwe mu icumi bakena





    
 

    


    1. Abadatanga kimwe mu icumi barakena kuko ntacyo basarura.


    BABIBYE UMUYAGA BAZASARURA SERWAKIRA. Nta masaka azeza, ishaka ntirizavamo ifu, kandi naho yavamo abanyamahanga ni bo bazayiyongobereza.


    Hoseya 8:7


    Ubundi kugira ngo umuntu agere ku iterambere, nuko aba afite icyo yashoye cyangwa yabibye, hanyuma akazabona inyungu cyangwa umusaruro uturutse ku byo yabibye. Kudatanga kimwe mu icumi rero, bigutandukanya n’iryo hame ryo kubiba no gusarura. Iyo udatanga kimwe mu icumi, uba uhungabanya ubukungu bwawe kuko uba wabujyanye kure y’ipfundo cyangwa ihame rigenga gutera imbere.


    2. Abadatanga kimwe mu icumi barakena kuko nta mugisha baba bikururira mu buzima bwabo.


    NIMUZANE IMIGABANE YA KIMWE MU ICUMI ishyitse mubishyire mu bubiko, inzu yange ibemo ibyo kurya. Ngaho nimubingeragereshe, ni ko Uwiteka Nyiringabo avuga, murebe ko ntazabagomororera imigomero yo mu ijuru, NKABASUKAHO UMUGISHA mukabura aho muwukwiza.


    Malaki 3:10


    Ijambo ry’Imana rivuga ko gutanga kimwe mu icumi bikurura umugisha. Umuntu ufite umugisha agirirwa ubuntu kandi agafashwa. Ubuzima bwacu kuri iyi si buragoye. Yakobo asubiza Farawo ati: “Imyaka y’uruzerero rwange ni ijana na mirongo itatu, IYO MYAKA Y’UBUKURU BWANGE IBAYE MIKE NA MIBI, ntingana n’imyaka y’ubukuru bwa ba sogokuruza, mu minsi y’uruzerero rwabo” (Itangiriro 47:9).


    Yobu na we yavuze ko imyaka y’umuntu yari mike kandi mibi, ya yindi yuzuye mo ibibazo byinshi. Tuzirikane yuko niyo waba nta muvumo wihariye ufite mu buzima bwawe, uzahura n’ibibazo byinshi cyane kandi bitandukanye. Iyo rero udatanga kimwe mu icumi, nta mugisha uronka wo kubasha kunesha no kuburizamo ibibazo byo mu buzima. Ese wabaho neza muri ubu buzima ute, mu gihe nta jambo na rimwe rigusabira umugisha? Ntuzatugurwe rero no kwiyongera k’ubukene bwawe niba udatanga kimwe mu icumi. Umugisha uzana bukire kandi utongera agahinda uzanwa ku bwinshi na kimwe mu icumi.


    3. Abadatanga kimwe mu icumi barakena kuko baba baravumwe.


     Mbese umuntu yakwima Imana ibyayo? Ariko mwebwe mwarabinyimye. Nyamara murabaza muti: ‘Twakwimye iki?’ Mwanyimye imigabane ya kimwe mu icumi n’amaturo,


    MUVUMWA WA MUVUMO: kuko ishyanga ryose uko mungana mwanyimye ibyange.


    Malaki 3:8-9


    Hari umuvumo wihariye wagenewe abantu badatanga kimwe mu icumi. Ni umuvumo uri mu mivumo myakumwaribiri n’itanu ya mbere ku isi. Uyu muvumo w’abadatanga kimwe mu icumi uza wiyongera ku mivumo itandukanye yaturutse kuri Adamu, Nowa ndetse n’ibindi bisekuruza. Umuvumo w’abadatanga kimwe mu icumi ukorana bya hafi n’umuvumo ababyeyi ndetse n’abakurambere bacu biteye ndetse bawutera n’ababakomokaho. Hafi ya twese twakomotse ku bantu bavumwe ku buryo bumwe cyangwa ubundi biturutse ku byo bakoze.


    Umunsi umwe nagize ubwoba nkimara kumva ko bishoboka ko abakurambere bange bagurishaga abacakara. Nasanze hari inzu yubatswe mu mugi w’aho data akomoka bagurishirizaga mo abacakara. Birumvikana, ubwo nge nturuka ku muntu utaragurishwaga. Bishatse kuvuga ko nkomoka ku muntu wagurishaga abavandimwe be. Kugurisha umuvandimwe wawe, bizana umuvumo mu muryango wawe. Ese waba waribajije impamvu ahantu hari abantu bagiye bagurisha abavandimwe bakabaha amabuye y’agaciro n’ibindi bintu bitandukanye, ari ho hantu ha mbere hakennye muri iyi si ya none?


    Kudatanga kimwe mu icumi byongera undi muvumo ukabije mu buzima bwawe. Ntukibagirwe ko ubu uri gukorera mu muvumo wa Adamu. Na none uzirikane yuko uri guhangana n’umuvumo wa Hamu.


    NONE NSHUTI YANGE NKUNDA, NI IKI KINDI UTEGEREJE? IKI SI CYO GIHE SE CYO GUKORA IKINTU KIZANA UMUGISHA? Ukeneye umugisha uturuka mu gutanga kimwe mu icumi kugira ngo ubashe kunesha no gutsinda iyo mivumo yose. Ese utangazwa nuko ukomeza kuba umukene kandi udatanga kimwe mu icumi?


    4. Abadatanga kimwe mu icumi barakena kuko indyanyi ari zo zirya ubutunzi bwabo. 


    NZAHANA INDYANYI nyibahora, ntizarimbura imyaka yo ku butaka bwanyu, kandi n’umuzabibu wanyu ntuzaragarika imbuto mu murima igihe cyawo kitaragera. Ni ko Uwiteka Nyiringabo avuga.


    Malaki 3:11 


    Umugisha wa mbere uturuka ku gutanga kimwe mu icumi ni uw’uko Imana ihana indyanyi n’ibyonnyi biza bikurya ibyawe. Iyo wumvise ibyo abayobozi ba leta z’ibihugu bikennye bavuga, ushobora guhita utekereza ko ibibazo byabo byarangira burundu aruko amafaraga yiyongereye. Nyamara si ko bimeze. Ibihugu bibona inkunga y’amafaranga nyinshi usanga bihora bikennye. Ibi rero biterwa nuko ibi bihugu biba bidashoboye kugumana amafaranga biba byahawe.


    Ese uzi imbaraga byasaba kugira ngo indobo yatobotse uyuzuze amazi? Iyo ubukire buza kuba bumeze nk’indobo yuzuye amazi, byazasaba byinshi cyane kugira ngo wuzuze indobo nk’iyi yatobotse kugira ngo ugere ku ubukire. Ariko aho hatobotse hose iyo hapfutswe, bisaba amazi make cyane kugira ngo indobo ibe yuzuye.


    Icyo rero ni cyo gisobanuro nyacyo cyo guhana no gutsirika indyanyi cyangwa ibyonnyi. Iyo indyanyi zimaze gutsirikwa, bisaba akantu gato cyane kugira ngo ube umukire. Iyo nta mugisha ufite, uzabona akazi keza ndetse ubone n’amafaranga menshi ariko ntacyo uzageraho kandi ntuzaba umukire.


    Iyo indyanyi n’ibyonyi byakuweho kandi byatsiritswe, ushobora kutinjiza amafaranga menshi ariko indobo yawe yuzure vuba maze utangire kuba umukire.


    Nshuti nkunda, iki ni cyo Imana ikora iyo watanze kimwe mu icumi. Tandukana n’ubukene maze wakire umugisha uturuka ku gutsirika no guhana indyanyi cyangwa ibyonnyi. Ese waba warigeze wibaza impavu abantu barushaho kubyibuha no kugira ibiro byinshi iyo bageze mu myaka yabo yo hagati y’ubuzima? Akenshi usanga baba batariye byinshi.


    Usanga abenshi bafata indyo yihariye kugira ngo ibiro byabo bigabanuke, ariko bikanga bikaba iby’ubusa. Ese ni iyihe mpamvu ibiro byiyongera? Uko imyaka y’umuntu igenda yiyongera agenda akura, ni nako umubiri ugenda ukora gahoro mu kurwanya ibinure by’umubiri. Mu yandi magambo umuriro uba utwika ibyo bimure uba ari muke. Niba uwo muriro watwikaga ikigero runaka k’ibinure ku munsi, usigara utwika igice cya byo.


    Bishatse kuvuga ko umuntu asigara afite kimwe cya kabiri k’ibinure buri munsi gisigara ku byari bikwiye kuba byagiye. Ugasanga rero umuntu yakomeje kuba munini ndetse akabyibuha kandi nta ruhare na ruke yabigizemo. Ni yo mpamvu ushobora kumenya imyaka y’umuntu uhereye k’ukuntu angana. Uko ugenda ukura, umubiri wawe ukora gahoro mu gutwika ibinure, (twabigereranya nk’indyanyi yahanwe cyangwa yatsiritswe) noneho ibiro bikiyongera (twabigereranya n’ubukungu bwiyongereye).


    Abadatanga kimwe mu icumi rero bakomeza kuba abakene ku bw’uko indyanyi zitahanwe cyangwa ngo zitsirikwe mu buzima bwabo.


    5. Abadatanga kimwe mu icumi barakena kuko imyaka yo mu mirima yabo ihora yangizwa. 


    Nzahana indyanyi nyibahora, NTIZARIMBURA IMYAKA YO KU BUTAKA BWANYU, kandi n’umuzabibu wanyu ntuzaragarika imbuto mu murima igihe cyawo kitaragera. ni ko uwiteka nyiringabo avuga.


    Malaki 3:11 


    Birababaza cyane kubura cyangwa gutakaza ibyawe bitewe no gusesagura, no kubicunga nabi, no kutabyitaho, n’inkongi y’umuriro, n’impanuka, n’imvururu, n’ubusambo cyangwa se n’intambara. Nyamara intandaro y’ibyo byose ni imirimo y’umwanzi wangiza ibyawe.


    Umwe mu migisha ituruka ku gutanga kimwe mu icumi ni uguhana cyangwa guhagarika umwanzi wangiza ibyawe. Umwanzi nk’uyu ni mugenzi w’indyanyi. Aho batandukaniye nuko umwanzi nk’uyu we yangiza kandi agakuraho ibyawe mu buryo buteye agahinda kandi akabikora kinyamaswa. Biteye agahinda guhura n’umwanzi nk’uyu kuko nta na kimwe ubasha kurokora mu byo watakaje byose. Tangira utange kimwe mu icumi rero kuko Imana yagusezeranyije kuzatsirika no guhana abanzi bawe.


    6. Abadatanga kimwe mu icumi barakena kuko imyaka yabo bateye yangirika igihe cyo gusarura kitaragera.


    Nzahana indyanyi nyibahora, ntizarimbura imyaka yo ku butaka bwanyu, kandi n’umuzabibu wanyu NTUZARAGARIKA IMBUTO MU MURIMA IGIHE CYAWO KITARAGERA. ni ko uwiteka nyiringabo avuga.


    Malaki 3:11 


    Indi mpamvu abadatanga kimwe mu icumi bakena, nuko usanga imyaka bateye yangirika kandi igihe cyo gusarura kitaragera. Abadatanga kimwe mu icumi bafite umuvumo wo “kurumbya”. Kurumbya bisobanura gutabona umusaruro uhagije ugereranyije n’ibyo wabibye cyangwa washoye.


    Umuntu umwe yarari kwigisha ashize amanga ngo gukora cyane ni byo bitera ubukire. Nuko aravuga ati: “Abakene ni babandi badakora cyane. Ibihugu biri mu nzira y’amajyambere byari bikwiye gukura amaboko mu mifuka bigakora nibwo bizatera imbere.”


    Nyamara iyo witegereje neza, usanga hari abantu bakora cyane ariko bagakomeza gukena. Usanga hari abantu bakora amanywa na nijoro ariko ugashaka icyo binjiza ugakibura. Ariko uzasanga hari abandi bantu baturanye nabo bakora amasaha make cyane, nyamara ugasanga binjiza amamiliyoni ku munsi.


    Nibyo koko gukora cyane bishobora kugeza umuntu ku bukire, ariko ntabwo ari buri gihe. Umuntu utwara imodoka mu gihugu cya Suwede yinjiza amafaranga akubye incuro cumi n’ikenda umuntu utwara imodoka mu gihugu cya Gana. Ese kuki bimeze bityo? Ese kuki batinjiza amafaranga angana kandi bakora amasaha angana n’akazi kamwe? Ese kuki umwe abiba imbuto ye agasarura umusaruro ungana n’ibyo yabibye hanyuma undi we agasarura umusaruro uri munsi cyane w’ibyo yabibye?


    Iki ni cyo kikwereka neza kurumbya icyo ari cyo. Kurumbya bisobanura gutabona umusaruro uhagije ugereranyije n’ibyo wabibye cyangwa washoye. Abantu benshi rero bahura n’ikirumbo


    Akenshi usanga ikirumbo kiba kirenze ubwenge n’ubushobozi bw’uwakigize. Ese kuki umuntu wo muri Mexique yinjiza make cyane kurusha mugenzi we w’umuturanyi w’Umunyamerika? Kuki Umunyamerica jinjiza ibikubye incuro cumi n’ikenda ibyo uwo muri Mexique yinjiza kandi baba bakoresheje amasaha amwe bagakorera no kubutaka bumwe? Impamvu y’iki kintu giteye urujijo no kugira ngo gikemuke, birenze ubwenge n’ubushobozi bwa muntu. Imana rero yasezeranyije abatanga kimwe mu icumi kubuza imyaka yabo kwangirika. Ntizatuma imbuto z’imizabibu yo mu murima wawe zihanukira hasi kandi igihe cyo gusarurwa kitaragera.


    Nta gushindika rero gutanga kimwe mu icumi ni ryo rufunguzo rw’ubukire no gutera imbere. Ese utanganzwa no kubona umuntu udatanga kimwe mu icumi ahora ari umukene kandi yima Imana icumi ku ijana ry’ibyo yinjiza?


    Ese ni iki wakora udafashijwe n’Imana? Ese wagera kure he hashoboka Imana itabigufashijemo? Iki ni cyo gihe rero cyo gutanga kimwe mu icumi k’ibyo winjiza, hato bitazangirika mbere yuko ubyishimira.

  


  
     
Igice cya 2





    
Imivumo abadatanga kimwe mu icumi bahura na yo





    


 Kudatanga kimwe mu icumi bitera imivumo itandukanye. Abantu benshi batekereza ko kudatanga kimwe mu icumi bitera umuvumo nk’uwo Malaki avuga gusa. Ariko siko biri. Kudatanga kimwe mu icumi bitera imivumo myinshi cyane irenze umuvumo Malaki avuga. Bitera imivumo myinshi cyane twakwita ya kirimbuzi, ari na yo tugiye kugaruka ho muri uyu mutwe.


    Ese umuvumo ni iki? Umuvumo ushobora gusobanurwa mu buryo butandukanye. Ibi bisobanuro by’umuvumo bigera kuri cumi na bibiri, biragufasha kumva neza kuba mu muvumo icyo ari cyo. Ibaze kuba mu mivumo myinshi cyane kandi itandukanye!


    Ibisobanuro cumi na bibiri by’umuvumo


    1. Umuntu wavumwe ni umuntu uhura n’umubabaro udashira.


    2. Umuntu wavumwe ni umuntu uhora ari ku ruhande ndetse no munsi ya buri kintu cyose.


    3. Umuntu wavumwe ni umuntu usanga hari ikibi kihariye cyamwibasiye.


    4. Umuntu wavumwe ni umuntu warembejwe n’ibimubaho bidasanzwe, biteye ubwoba kandi by’amayobera.


    5. Umuntu wavumwe ni umuntu udahirwa kandi ugira ibihombo bihoraho.


    6. Umuntu wavumwe ni umuntu wabaye igicibwa kandi aratereranywa.


    7. Umuntu wavumwe ni umuntu udashobora gutorwa bibaho.


    8. Umuntu wavumwe ni umuntu udashobora kwerekeza umuzima bwe mu nzira nziza.


    9. Umuntu wavumwe ni umuntu udashobora kubwirwa amakuru yamugirira akamaro.


    10. Umuntu wavumwe ni umuntu uhora uhura n’amahitamo mabi nk’aho ari we yagenewe.


    11. Umuntu wavumwe ni umuntu uhura n’abantu babi gusa. 


    12. Umuntu wavumwe ni umuntu uhora ari uwa nyuma mu byo akora kandi agasoza nta cyo agezeho kabone nubwo yatangira neza.


    IMIVUMO UMUNANI ABADATANGA KIMWE MU ICUMI BAHURA NAYO


    1. Abantu badatanga kimwe mu icumi bahura n’umuvumo umuhanuzi Malaki avuga. 


    Mbese umuntu yakwima Imana ibyayo? Ariko mwebwe mwarabinyimye. Nyamara murabaza muti: ‘Twakwimye iki?’ Mwanyimye imigabane ya kimwe mu icumi n’amaturo, Muvumwa wa muvumo kuko ishyanga ryose uko mungana mwanyimye ibyange.


    Malaki 3:8-9 


    Imwe mu mivumo ivugwa muri Bibiliya ni umuvumo Malaki avuga uturuka ku kudatanga kimwe mu icumi. Uwo muvumo ni uwo kohereza indyanyi n’abanzi ndetse no kuguteza ikirumbo mu buzima bwawe. Ibyo byose twabivuzeho mu gice cya mbere.


    2. Abantu badatanga kimwe mu icumi, bahura n’umuvumo nk’uw’uwagenewe abajura. 


    Bibiliya itwereka imivumo ibiri ihabwa abantu biba. Umuvumo wa mbere ni umuvumo Imana yageneye abajura biba bisanzwe, uwa kabiri ni umuvumo Imana yageneye abantu bayiba. 


    Ese waruziko atari ngombwa kwirirwa uvuma umuntu wakwibye kuko hari umuvumo abantu biba bagenewe? Umujura aba yaravumwe. Umuvumo wagenewe abajura uvugwa n’umuhanuzi Zekariya.


    Muri uyu muvumo, Uwiteka aravuga ko azinjira mu nzu y’umujura maze atwike buri kintu cyose harimo ibiti n’amabuye biri ku nzu. Maze uyu muvumo nuhita, umujura azasigara imbokoboko kandi atagira aho kuba. Umujura ashobora kwiba amafaranga miliyoni ariko ayo mafaranga agahinduka umuyonga. Ibyo umujura yibye ntacyo bimumarira kandi ntibyigera bimushimisha. Ibaze noneho umuvumo wagenewe umuntu udatanga kimwe mu icumi, nta kintu na kimwe icyo kimwe mu icumi aba yibye Imana kimumarira.


    Arambwira ati: “Uwo ni umuvumo woherejwe gukwira isi yose, ku ruhande rumwe uhamya yuko uwiba wese azakurwaho, ku rundi uhamya yuko urahira ibinyoma wese azakurwaho.


    Uwo muvumo nzawohereza, ni ko UWITEKA NYIRINGABO avuga, winjire mu nzu y’umujura no mu nzu y’urahira izina ryange ibinyoma. Uzaba mu mazu yabo imbere, uyatwikane n’ibiti n’amabuye byayo.”


    Zekariya 5:3-4


    3. Abantu badatanga kimwe mu icumi bahura n’umuvumo wagenewe abantu biba Imana.


    Amaso y’Uwiteka aba hose, Yitegereza ababi n’abeza.


    Imigani 15:3


    Kwiba byonyine ni bibi bihagije. Ese koko wumva ushaka kwiba Imana? Mu Ijambyo ryayo, Imana ivuga ko kudatanga kimwe mu icumi ari ukuyiba. Imana rero ifata udatanga kimwe mu icumi nk’umujura. Imivumo yose yagenewe abajura ni na yo yagenewe abadatanga kimwe mu icumi.


    Ikirenze kuri ibyo ariko, umuvumo w’urucantenge wagenewe abadatanga kimwe mu icumi, kuko baba biba Imana. “Ariko mwebwe mwarabinyimye. Nyamara murabaza muti ‘Twakwimye iki?’ Mwanyimye imigabane ya kimwe mu icumi n’amaturo, muvumwa wa muvumo kuko ishyanga ryose uko mungana mwanyimye ibyange” (Malaki 3:8-9).


    Ushobora gutagira icyo uba kuko wateye inkweto imbwa ayawe cyangwa uwo mwashakanye. Ariko kuzitera Umukuru w’igihugu cy’Amerika byagushyira mu buroko. Bashobora gutagira icyo bagutwara cyangwa ukarokoka wibye umuntu usanzwe. Ariko gutagira icyo uba cyangwa kurokoka kandi wibye Imana ntibishoboka. Kwiba Imana byagutura mu bibazo bikomeye. Amaso y’Uwiteka aba hose, yitegereza ababi n’abeza. Uwiteka arareba buri kantu kose kava mu nzu ye.


    Ntaho ushobora guhungira igihe wibye Imana. Kwiba Imanani bibi cyane kandi sinakugira Inama yo kubikora Jya utanga kimwe mu icumi kugira ngo hato utazavumwa ya mivumo ibiri y’umujura!


    4. Abantu badatanga kimwe mu icumi bahura n’umuvumo wagenewe abica amategeko.


     Abalewi bati: “Udasohoza amagambo y’ayo mategeko ngo ayumvire, avumwe.” Abantu bose bavuge bati: “Amen!”


    Gutegeka Kwa Kabiri 27:26


    Imivumo y’abica amategeko yose barayirondora mu gice cya makumwabiri n’umunani cyo mu gitabo cyo Gutegeka Kwa Kabiri. Imivumo rero y’abantu bica amategeko, na yo ihabwa abadatanga kimwe mu icumi.


    Kwica amategeko bizana imivumo cumi n’itanu ku bana bawe no ku mitungo yawe, imivumo mirongo itatu yo kurwara, kurumbya, intambara, kujyanwa bugwate, guhomba mu bucuruzi n’ubukene; hakaba na none imivumo mishya n’indi yongera kugaruka makumyabiri n’itandatu yo kuneshwa, kujyanwa bugwate, uburwayi, kubabazwa n’ubusazi. Ugomba kwitondera rero uru rutonde rw’imivumo igihe udatanga kimwe mu icumi (Gutegeka Kwa Kabiri 28).


    a) Imivumo cumi n’itanu igera ku bana no ku mitungo ugomba kwitondera kuko ituruka ku kudatanga kimwe mu icumi:


    1. Uzaba ikivume mu mudugudu (umurongo wa 16) 


    2. Uzaba ikivume mu mirima (Umurongo wa 16) 


    3. Hazavumwa igitenga cyawe n’ikibo uvugiramo (umurongo wa 17) 


    4. Hazavumwa imbuto zo mu nda yawe (Umurongo wa 18) 


    5. Hazavumwa imyaka yo kubutaka bwawe (umurongo wa 18) 


    6. Inka zawe ntizizororoka (Umurongo wa 18) 


    7. Imikumbi yawe ntizororoka (Umurongo wa 18) 


    8. Uzavumwa mu majya(Umurongo wa 19) 


    9. Uzavumwa mu maza (umurongo wa 19) 


    10. Uwiteka azakoherereza umuvumo (umurongo wa 20)


    11. Uwiteka azakohereza guhagarikwa umutima (umurongo wa 20) 


    12. Uwiteka azakohereza kubwirwa ibyago bikomeye (Umurongo wa 20) 


    13. Uzavumwa mu byo ugerageza gukora byose (umurongo wa 20) 


    14. Uzarimburwa (umurongo wa 20) 


    15. Uzamarwa vuba (umurongo wa 20) 


    b) Indi mivumo mirongo itatu y’uburwayi, kurumbya, intambara, kujyanwa bugwate; guhomba k’ubucuruzi ndetse n’ubukene ugomba kwitondera kuko ituruka ku kudatanga kimwe mu icumi.


    1. Ibyorezo bizakuzira (umurongo wa 21-22) 


    2. Urupfu no kunyagwa ubutaka (umurongo wa 21-22) 


    3. Urusogobo (umurongo wa 22; Abalewi 26:16)


    4. Ubuganga (Umurongo wa 22; Abalewi 26:16)


    5. Ububyimba bwaka umuriro (umurongo wa 22) 


    6. Icyokere kinshi (umurongo wa 22) 


    7. Kwicwa n’inkota (umurongo wa 22, Abalewi 26:17,25,42) 


    8. Kurimbuka (umurongo wa 22;Abalewi 26:19)


    9. Uruhumbu (umurongo wa 22)


    10. Ijuru ryo hejuru y’umutwe wawe rihinduke umuringa (Umurongo wa 23; Abalewi 26:19) 


    11. Ubutaka uhagazeho buhinduke icyuma (umurongo wa 23; Abalewi 26:19, Bibiliya Yera)


    12. Kubura kwimvura n’umukungungu watewe n’uko nta mvura igwa (umurongo wa 24)


    13. Kurimbuka kubera kubura imvura kw’igihe kirekire (umurongo wa 24) 


    14. Kuneshwa n’ababisha (umurongo wa 25; Abalewi 26:17-39) 


    15. Guca mu nzira imwe usanganira ababisha, maze uce muri zirindwi ubahunga (umurongo wa 25) 


    16. Gutereranwa mu bihugu by’abami bo mu isi bose (umurongo wa 25) 


    17. Kuribwa n’ibisiga byose n’inyamaswa zose (umurongo wa 26) 


    18. Nta kubona ubufasha bwo kugukiza ibyo bisiga n’izo nyamaswa (umurongo wa 26) 


    19. Guterwa n’ibishyute nk’iby’Abanyegiputa (umurongo wa 27) 


    20. Kuzana amagara (umurongo wa 27) 


    21. Kuzana ubuheri (umurongo wa 27) 


    22. Kugira uburyaryate (umurongo wa 27)


    23. Nta kubona uwo kugukiza kuzana amagara, ubuheri n’ibikoko (umurongo wa 27)


    24. Ubusazi (umurongo wa 28) 


    25. Ubuhumyi (umurongo wa 28) 


    26. Ubuhungete (umurongo wa 28) 


    27. Gukabakaba ku manywa y’ihangu (Umurongo wa 29) 


    28. Gutagira ukuboko kwiza mu byo ukora (umurongo wa 29) 


    29. Guhora ugirirwa inabi nsa kandi ugahora unyagwa ibyawe (umurongo wa 29) 


    30. Nta kubona umuntu uza kugutabara (umurongo wa 29)


    c) Imivumo mishya n’indi yongera kugaruka makumyabiri n’itandatu yo kuneshwa, kujyanwa bugwate, uburwayi, kubabazwa n’ubusazi ukwiye kwitondera kuko ituruka ku kudatanga kimwe mu icumi


    1. Gusaba umugeni hanyuma umubisha wawe akaba ari we umurongora (umurongo wa 30) 


    2. Kubaka inzu maze umubisha ayikunyage maze ntuyituremo (umurongo wa 30) 


    3. Gutera uruzabibu umubisha arujyane nturye imbuto zarwo (umurongo wa 30) 


    4. Amatungo yawe azabagirwe ndetse aribwe mu maso yawe kandi ntuzanaryaho (umurongo wa 31) 


    5. Uzanyagwa inyamaswa zigufasha mu mirimo (umurongo wa 31) 


    6. Kandi izo nyamaswa ntuzazisubizwa (umurongo wa 31) 


    7. Intama zawe zizahabwa ababisha (umurongo wa 31) 


    8. Nta muntu n’umwe uzagutabara (umurongo wa 31) 


    9. Abahungu n’abakobwa bawe bazahabwa irindi shyanga (umurongo wa 32) 


    10. Uzategereza uwo kubacungura maze amaso ahere mu kirere (umurongo wa 32) 


    11. Nta cyo uzashobora gukora (umurongo wa 32) 


    12. Imyaka yawe izaribwa n’ababisha (umurongo wa 33) 


    13. Ibyavuye mu mirimo y’amaboko yawe bizaribwa n’ababisha (umurongo wa 33) 


    14. Uzagirirwa inabi kandi ushenjagurwe iteka (umurongo wa 33) 


    15. Ibyo uzibonera byose bizatuma usara (umurongo wa 34) 


    16. Uzagira imikereve ikomeye cyane mu mavi, n’ibishyute bikomeye cyane ku maguru we kubivurwa (umurongo wa 35) 


    17. Wowe n’umwami uziyimikira muzahera ishyanga (umurongo wa 36) 


    18. Aho ishyanga uzakorererayo izindi mana z’ibiti n’amabuye. (umurongo wa 36) 


    19. Uzahindukira amahanga yose Uwiteka azakwimuriramo igitangaza, n’iciro ry’imigani n’agashinyaguro (umurongo wa 37) 


    20. Imyaka yawe izaribwa n’inzige (umurongo wa 38,43) 


    21. Inzabibu zawe zizaribwa n’inanda (umurongo wa 39) 


    22. Imyelayo yawe izahungura imiteja (umurongo wa 40) 


    23. Abahungu n’abakobwa uzabyara ntibazaba abawe kuko bazajyanwamo iminyago (umurongo wa 41) 


    24. Abanyamahanga muri kumwe nibo bazunguka gukurusha, naho wowe usubire hasi (umurongo wa 43)


    25. Umunyamahanga ni we uzakuguriza (umurongo wa 44) 


    26. Abanyamahanga ni bo bazaba umutwe nawe ube umurizo (umurongo wa 44) 


    Muri make kwica itegeko ni igikorwa giteye ubwoba. Gutanga kimwe mu icumi rero, ni ingirakamaro ku muntu wese udashaka guhura n’iyo mivumo yose yagiye ivugwa. Nk’uko ubibona, kudatanga kimwe mu icumi bikuzanira umuvumo urenze kure umuvumo Malaki avuga.


    5. Abantu badatanga kimwe mu icumi bavumwa umuvumo wagenewe abantu baha Imana ibibi kandi yarabakoreye ibyiza.


    Ese ubuzima ufite wabukuye he? Ese imbaraga ufite wazikuye he? Ese akazi ufite wagakuye he? Ese ubwenge ufite wabukuye he? Ni iki utahawe? Ese niba ibyo byose warabihawe n’Imana, kuki udashobora kuyiha kandi ukayubahisha imbuto nziza zivuye mu byo ukora?


    Muri Bibiliya havugwamo imivumo abantu b’indashima, bamwe bitura ineza inabi, bahura na yo. Muri Zaburi y’ijana n’ikenda niho dusanga umuvumo ushobora kuba ukomeye kandi uteye ubwoba muri iyi mivumo yose. Muri iyi Zaburi, usanga mo imivumo myakumyabiri n’irindwi abantu b’indashima bahura na yo. Ba bantu bitura ineza inabi ndetse bakitura urukundo kuba abanzi barwanya uwarubagiriye. Muri iyi zaburi na none ni ho umenyera ejo hazaza h’abantu bitura ineza inabi:


    “Kuko banyasamiye akanwa k’umunyabyaha, Akanwa k’uburiganya, Bambwirishije ururimi rw’ibinyoma. Bangotesheje amagambo y’urwango, Bandwanije nta mpamvu. Urukundo rwange barwituye kuba abanzi bandwanya, Ariko geweho nitangira gusenga. Ku neza nabagiriye banyituye inabi, Ku rukundo banyituye urwango. Umutwarishe umunyabyaha, Umurezi ahagarare iburyo bwe. Nacirwa urubanza asohoke rumutsinze, Gusenga kwe guhwanywe n’icyaha.


    Iminsi yo kubaho kwe ibe mike, Ubutware bwe busubiremo undi. Abana be babe impfubyi, Umugore we abe umupfakazi. Abana be babe inzererezi basabirize, Bashakire ibyokurya kure y’umusaka wabo. Umwishyuza atege ikigoyi ibyo afite byose, Abanyamahanga banyage ibyo yaruhiye. Ntihazagire ukomeza kumugirira neza, Ntihazagire ubabarira impfubyi ze. Urubyaro rwe ruzarimburwe, Mu gihe cy’abuzukuru be izina ryabo rizasibanganywe” (Zaburi 109:2-13, Bibiliya Yera).


    None rero, kuki ibi byose byaba ku muntu udatanga kimwe mu icumi? Igisubizo kiroroshye. Imana yakugiriye neza. Yaguhaye umugisha ndetse iguha byose. Gutanga kimwe mu icumi rero ni igikorwa cyo kuramya, igikorwa cyo kwibuka no kuzirikana, ndetse kikaba n’igikorwa cyo gushimira. Kudatanga kimwe mu icumi ni kimwe no gutavuga “murakoze”. Kudatanga kimwe mu icumi ni kimwe no gutazirikana, gutibuka ndetse no kudahimbaza Imana. Kudatanga kimwe mu icumi ni kwerekana ko nta cyo witayeho kandi ko uri indashima. Iyo udatanga kimwe mu icumi, uba ugiye mu gatebo kamwe n’abantu badashimira uwabagiriye neza. Ugomba rero kwitegura kwakira imivumo myakumyabiri n’irindwi ivugwa muri Zaburi 109 nk’ifunguro ryawe niba uri indashima. Soma iyi mivumo ikurikira abantu b’indashima kandi bitura ineza inabi, bahura na yo. Ni imivumo makumyabiri n’irindwi. Iyi mivumo ni nayo abantu badatanga kimwe mu icumi ntibanabwire Imana ngo “murakoze” ku bw’umugisha yabahaye, bahura na yo.


    Imivumo Myakumyabiri n’Irindwi Abantu b’Indashima bahura Na Yo.


    1. Umutwarishe umunyabyaha (umurongo wa 6) 


    2. Umurezi ahagarare iburyo bwe (umurongo wa 6) 


    3. Nacirwa urubanza asohoke rumutsinze (umurongo wa 7) 


    4. Gusenga kwe guhwanywe n’icyaha (umurongo wa 7) 


    5. Iminsi yo kubaho kwe ibe mike (umurongo wa 8) 


    6. Ubutware bwe busubiremo undi (umurongo wa 8) 


    7. Abana be babe impfubyi (umurongo wa 9) 


    8. Umugore we abe umupfakazi (umurongo wa 9) 


    9. Abana be babe inzererezi (umurongo wa 10) 


    10. Abana be basabirize (umurongo wa 10)


    11. Bashakire ibyokurya kure y’umusaka wabo (umurongo wa 10) 


    12. Umwishyuza atege ikigoyi ibyo afite byose (umurongo wa 11) 


    13. Abanyamahanga banyage ibyo yaruhiye (umurongo wa 11) 


    14. Ntihazagire ukomeza kumugirira neza (umurongo wa 12) 


    15. Ntihazagire ubabarira impfubyi ze (umurongo wa 12) 


    16. Urubyaro rwe ruzarimburwe (umurongo wa 13) 


    17. Mu gihe cy’abuzukuru be izina ryabo rizasibanganywe (umurongo wa 13) 


    18. Gukiranirwa kwa ba sekuruza kwibukwe n’Uwiteka (umurongo wa 14) 


    19. Ibyaha bya nyina bye gusibanganywa (umurongo wa 14) 


    20. Bibe imbere y’Uwiteka ubudasiba (umurongo wa 15) 


    21. Kugira ngo arimbure kwibukwa kwabo agukure mu isi (umurongo wa 15) 


    22. Yakundaga kuvuma, kuvuma kwe kumugeraho (umurongo wa 17) 


    23. Kandi ntiyishimiraga kwifuriza abantu umugisha, Umugisha ukamuba kure (umurongo wa 17) 


    24. Kandi yambaraga kuvuma nk’umwenda we, Kwinjira mu nda ye nk’amazi (umurongo wa 18) 


    25. Kwinjira mu magufwa ye nk’amavuta (umurongo wa 18) 


    26. Kumuhindukire nk’umwenda yambara (umurongo wa 19) 


    27. N’umushumi ajya akenyeza (umurongo wa 19)


    6. Abantu badatanga kimwe mu icumi bahura n’umuvumo uterwa nuko ijuru rifunze. Ijuru ryo hejuru y’umutwe wabo rihinduka umuringa.


    Ijuru ryo hejuru y’umutwe wawe rizahinduka umuringa, n’ubutaka uhagazeho buzahinduke icyuma.


    Gutegeka Kwa Kabiri 28:23 


    Umuvumo abadatanga kimwe mu icumi bahura na wo ni umuvumo uturuka ku “ijuru ridafunguye”.


    “Nimuzane imigabane ya kimwe mu icumi ishyitse mubishyire mu bubiko, inzu yange ibemo ibyokurya. Ngaho nimubingeragereshe, ni ko Uwiteka Nyiringabo avuga, murebe ko ntazabagomororera imigomero yo mu ijuru, nkabasukaho umugisha mukabura aho muwukwiza” (Malaki 3:10).


    Kuba ijuru ryo hejuru y’abadatanga kimwe mu icumi rihinduka umuringa, ni wo muvumo wihariye kandi ukomeye wabo. Ubusanzwe ijuru rigizwe n’umuyaga, ibicu ndetse rigatanga n’imvura y’umugisha. None rero, nta mugisha waturuka ku ijuru ryahindutse umuringa. Iyo ijuru ryahindutse umuringa n’ubutaka buhinduka icyuma. “Ijuru ryo hejuru y’umutwe wawe rizahinduka umuringa, n’ubutaka uhagazeho buzahinduke icyuma” (Gutegeka Kwa Kabiri 28:23)


    Iki kintu rero kirakomeye. Ubutaka bwaravumwe kubera icyaha cya Adam. Iyo ijuru ryahindutse umuringa n’ubutaka bugahinduka icyuma, byumvikane ko bituma kubiba no gusarura bigorana. Imbuto ntiyabibwa mu butaka bwahindutse icyuma ndetse nta n’imvura yaturuka mu kirere cyahindutse umuringa. Umuvumo w’ijuru guhinduka umuringa n’ubutaka guhinduka icyuma, usobanura ko ari umuvumo wo gutagira icyo ugera ho mu bucuruzi bwawe no gutagira amafaranga winjiza aturutse mu byo ukora mu buzima bwawe.


    None rero nshuti yange, kuki ushaka kwikururira ibibazo nk’ibi? Iki ni cyo gihe cyo gutanga kimwe mu icumi maze ube wubahishije Uwiteka ubinyujije mu byo utunze cyangwa ukora. Ese urashaka ko Imana ikunyaga ubushozi yaguhaye bwo kwinjiza cyangwa kubona amafaranga? Ndahamya ko igisubizo ari “oya”!


    7. Abantu badatanga kimwe mu icumi bahura n’umuvumo wagenewe abantu bibagiwe Imana.


    Abanyabyaha bazasubizwa ikuzimu, Ni bo MAHANGA YOSE YIBAGIRWA IMANA.


    Zaburi 9:18


    Ijwi ryumvikanye mu mpinga ry’umuborogo no kwinginga by’Abisirayeli, kuko bagoretse inzira zabo BAKIBAGIRWA UWITEKA IMANA YABO.


    Yeremiya 3:19-21


    Hari rero umuvumo wagenewe abantu bibagirwa Imana. Nk’uko Yeremiya abivuga, iyo wibagiwe Imana ugomba kwitegura imiborogo no kwinginga. Iyo udatanga kimwe mu icumi, uba werekana ko wibagiwe Imana yaguhaye ibyo byose utunze. Uku kwibagirwa gushobora kuba guhenze cyane. Iyo udatanga kimwe mu icumi cya buri kwezi, uba werekana ko utibuka cyangwa ngo uzirikane Imana mu buzima bwawe. Kandi ibyo biba ari ibya buri kwezi.


    Vuba aha hari amatora yabaye mu gihugu kimwe mu bihugu bikize ku si. Umukandida yari yaraturutse hanze y’igihugu kandi aturuka mu muryango ufite abantu bake mu gihugu. Insinzi ye yabaye iy’amateka kandi ikora ku mitima y’abantu bose ku isi. Byari bishimishije cyane. Kubwange nabonaga ibidashoboka byashobotse. Ariko natangajwe n’ijambo yavuze rijyanye n’insinzi ye kuko atigeze yibuka Imana. Nari niteze ko mu ijambo rye aza gushimira Imana, yo yamufashije kugera ku nsinzi. Aho gushimira Imana yashimiye gusa abamufashije mu kwiyamamaza, umugore we, perezida wungirije, abo bakoranye, ndetse n’abana batoya. Yewe yashimiye n’abana be, abasezeranya ko azabahemba ku bagurira imwe mu nyamaswa zibana n’abantu.

